Diari Oficial de la Generalitat Valenciana


Sumari del DOGV 6579, del 03-08-2011 (2011/8522)

RESOLUCIÓ de 28 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni Específic de Col·laboració entre la Generalitat i la Fundació Institut Portuari d'Estudis i Cooperació de la Comunitat Valenciana sobre ajuda per a atendre despeses corrents de la fundació de l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6579

Data del DOGV
:   03-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8522


Data del document
:   28-07-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni Específic de Col·laboració entre la Generalitat i la Fundació Institut Portuari d'Estudis i Cooperació de la Comunitat Valenciana sobre ajuda per a atendre despeses corrents de la fundació de l'exercici 2011. [2011/8522]  
La Generalitat i la Fundació Institut Portuari d'Estudis i Cooperació de la Comunitat Valenciana han subscrit, després de la tramitació prèvia reglamentària, el 21 de juny de 2011, el conveni específic de col·laboració sobre ajuda per a atendre despeses corrents de la Fundació de l'exercici 2011.  
En compliment del que establix la clàusula huitena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0857/2011, i que figura com a annex d'esta resolució.  
  
  
Valencia, 28 de juliol de 2011.- La directora general del Secretariat del Consell i Relacions amb les Corts: M.ª Teresa Lleó Alonso.  
  
  
Conveni específic de col·laboració entre la Generalitat i la Fundació Institut Portuari d'Estudis i Cooperació de la Comunitat Valenciana sobre ajuda per a atendre despeses corrents de la fundació de l'exercici 2011  
  
València, 21 de juny de 2011  
  
Reunits  
D'una banda, Mario Flores Lanuza, conseller d'Infraestructures i Transport de la Generalitat (en avant CIT), en nom i representació d'esta facultat per l'Acord del Consell adoptat en la reunió de 3 de juny de 2011.  
I, d'una altra, Victoriano Sánchez-Barcaiztegui Moltó, president de la Comissió Executiva de la Fundació Institut Portuari d'Estudis i Cooperació de la Comunitat Valenciana, en nom i representació d'esta segons les facultats de representació que té atribuïdes per l'Acord del Patronat adoptat en la sessió de 13 de desembre de 2005.  
  
Els compareixents es reconeixen mútuament en la qualitat amb què cada un intervé, així com la capacitat legal necessària per a l'atorgament del present conveni i, a l'efecte,  
  
Manifesten  
  
I. Considerant que el sector marítim i portuari és de vital importància per a l'activitat econòmica d'esta Comunitat, la Fundació Institut Portuari d'Estudis i Cooperació de la Comunitat Valenciana es va constituir el 1998 com a resultat de la voluntat dels seus fundadors d'unir esforços per a enfortir la gestió de la innovació i el desenvolupament tecnològic als ports de la Comunitat Valenciana, la seua cooperació i la projecció i integració de la realitat portuària en el seu entorn territorial i social.  
  
II. La Generalitat té una participació majoritària en la dotació fundacional de la Fundació Institut Portuari d'Estudis i Cooperació de la Comunitat Valenciana, en virtut de l'Acord del Consell de 30 de juliol de 2004, pel qual s'habiliten els recursos econòmics conduents a ampliar la seua participació inicial.  
  
III. El desenvolupament dels fins estatutaris de la fundació, de caràcter científic, docent, de cooperació i cultural en l'àmbit portuari, té una evident projecció pública alhora que implica una potencialitat d'enfortiment de les estructures comercials i estratègiques de la Comunitat Valenciana, ja que revertix en la seua economia una major eficiència dels servicis al comerç exterior prestats des dels seus distints enclavaments portuaris.  
Este interés estratègic està reforçat pel seguiment que la fundació realitza de les polítiques i normatives europees en les matèries marítima i portuària; i és, així mateix, partícip en diversos projectes europeus en estos àmbits.   
Els recursos per al finançament dels fins mencionats poden provindre, entre altres, d'aportacions dels seus partícips; i en este sentit la Generalitat ha contribuït al sosteniment de les despeses de la fundació en diversos exercicis pressupostaris des de la seua constitució, per mitjà d'aportacions voluntàries en concepte d'ajuda o subvenció.  
L'objecte d'este conveni és coadjuvar en el finançament de les despeses corrents de la fundació corresponents a l'exercici 2011.   
Els compareixents, en la representació que tenen, han acordat subscriure el present conveni de col·laboració, que es regirà per les següents:  
  
Clàusules  
  
Primera. Objecte  
El present conveni té com a objecte establir els termes i les condicions de la subvenció concedida per la Generalitat Valenciana a la Fundació Institut Portuari d'Estudis i Cooperació de la Comunitat Valenciana, en concepte d'ajuda per al manteniment de les despeses corrents d'esta corresponents a l'exercici 2011.  
  
Segona. Imputació pressupostària  
La subvenció concedida s'imputarà a la línia de subvenció nominativa amb codi T4317000, denominada «Fundació FEPORTS (anteriorment IPEC)», del capítol 4 del programa 514.10 dels pressupostos de la Generalitat per a l'exercici 2011.  
La quantia de la subvenció a càrrec de l'import consignat en la línia esmentada, com a aportació de la Generalitat no condicionada, ascendix a noranta-set mil euros (97.000 €).  
  
Tercera. Forma de pagament de la subvenció  
El lliurament de l'aportació de la Generalitat es durà a terme de la forma que determina l'article 47 bis de la Llei d'Hisenda Pública de la Generalitat; i, si és el cas, per a cada una de les anualitats prorrogades de la manera següent:  
1. Fins a un 40% de l'import de la subvenció anual, es podrà lliurar immediatament una vegada subscrit este conveni, després del depòsit previ de l'aval corresponent.  
2. El 20% de l'import de la subvenció anual s'abonarà després de l'aportació i de la comprovació de la documentació justificativa de l'efectiva i la correcta aplicació de la suma lliurada.  
3. La resta de l'import de la subvenció anual s'abonarà una vegada es justifique el compliment del conveni.  
La bestreta del 40% inicial haurà d'estar acompanyada de la carta de pagament acreditativa d'haver constituït una garantia pel mateix import de la subvenció la bestreta de la qual se sol·licita. La garantia es pot constituir per mitjà de valors, aval bancari o assegurança de caució, a l'empara de l'article 84 de la Llei 30/2007, de 30 d'octubre, de Contractes del Sector Públic.  
Dins del límit de la quantitat pressupostada, l'import efectiu de la subvenció estarà determinat per la quantitat efectivament disposada.  
  
  
Quarta. Justificació de la subvenció  
L'entitat beneficiària haurà de rendir justificació de l'activitat subvencionada, per mitjà de la presentació d'un compte justificatiu, amb el contingut següent:   
1. Memòria d'actuacions, que inclourà la declaració de les activitats realitzades que hagen sigut finançades amb la subvenció i el seu cost, amb el desglossament de cada una de les despeses produïdes.  
2. Memòria econòmica, que contindrà un estat representatiu de les despeses incorregudes en la realització de les activitats subvencionades, degudament agrupades. La memòria esmentada inclourà la documentació següent:  
a) Les despeses corrents s'acreditaran per mitjà del document original o una còpia compulsada de factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa. L'acreditació de les despeses també es podrà efectuar per mitjà de factures electròniques, sempre que complisquen els requisits exigits per a la seua acceptació en l'àmbit tributari.  
b) Les despeses de personal es justificaran per mitjà del document original o una còpia compulsada de les nòmines i dels butlletins de cotització a la Seguretat Social (TC1 i TC2).   
c) Les despeses de desplaçament, hostalatge i restauració no podran superar els límits establits en el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, modificat pel Decret 88/2008, de 20 de juny, del Consell. A més, s'haurà d'indicar la relació de persones que han realitzat la despesa i el motiu d'esta, per mitjà del certificat de l'entitat beneficiària.  
  
Quan les activitats hagen sigut finançades, a més de la subvenció, amb fons propis o altres subvencions o recursos, acreditar-se en la justificació l'import, procedència i aplicació d'estos fons a les activitats subvencionades.  
El compte justificatiu s'entregarà en la Direcció General de Ports, Aeroports i Costes de la Conselleria d'Infraestructures i Transport abans del 31 de març de l'any següent a l'anualitat subvencionada; llevat que se sol·licite i s'aprove l'ampliació del termini esmentat, en els termes de l'article 70 del Reglament General de la Llei de Subvencions.  
  
L'incompliment de l'obligació de justificació de la subvenció o la justificació insuficient d'esta comportarà el reintegrament en les condicions previstes en l'article 37 de la Llei 38/2003, de 17 de novembre, General de Subvencions.  
  
Cinquena. Naturalesa i règim jurídic d'este conveni  
Este conveni està exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, segons el que establix l'article 4.1.d de la llei mencionada.  
Són aplicables, així mateix, a este conveni el Decret 20/1993, de 8 de febrer, del Govern Valencià, pel qual s'establix el règim jurídic pressupostari dels convenis que subscriga la Generalitat, la Llei 38/2003, de 17 de novembre, General de Subvencions, i els articles 45 i següents i concordants del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, del Consell de la Generalitat.  
  
  
Sisena. Vigència  
La vigència del present conveni de col·laboració començarà en la data de la firma i acabarà, pel que fa a les activitats subvencionades, el 31 de desembre de 2011.  
  
Setena. Denúncia, modificacions  
Les parts podran denunciar o modificar el present document, en qualsevol moment de la seua vigència, per mutu acord.  
Segons el que establix l'article 7.3 del decret 20/1993, de 8 de febrer, pel qual es regula el registre de convenis i el seu règim jurídic i pressupostari, la Generalitat podrà rescindir este conveni quan durant el primer any de la seua vigència, amb independència de la duració total d'este, no s'execute la prestació corresponent a l'exercici, i es podran reclamar les quantitats entregades i les indemnitzacions procedents per danys i perjuís en els termes que establix la normativa aplicable.  
  
  
Huitena. Publicació del conveni   
El present conveni es publicarà en el Diari Oficial de la Comunitat Valenciana i es comunicarà al Registre de Convenis de la Generalitat.  
  
  
Novena. Exempció de notificació a la Comissió Europea  
D'acord amb el que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que el present conveni no necessita la notificació a la Comissió Europea, ja que no reunix tots els requisits de l'apartat 1 de l'article 107 del Tractat de Funcionament de la Unió Europea Constitutiu de la Comunitat Europea, atés que es dirigix a finançar les despeses corrents d'una entitat sense ànim de lucre i amb fins d'interés general sense que per això s'afecten els intercanvis comercials entre els estats membres en el sentit de falsejar o amenaçar el falsejament de la competència.   
  
Els compareixents, una vegada han llegit el present document, estan d'acord amb el contingut i, en l'exercici de les atribucions de què són titulars, el firmen en dos exemplars i a un sol efecte al lloc i en la data indicats anteriorment.  
  
El conseller d'Infraestructures i Transport: Mario Flores Lanuza.  
  
  
El president de la Comissió Executiva de la Fundació Institut Portuari d'Estudis i Cooperació de la Comunitat Valenciana: Victoriano Sánchez-Barcaiztegui Moltó.